

**ΑΝΑΦΟΡΑ**

 **Προς το Προεδρείο της Βουλής των Ελλήνων**

 **Για την κ. Υπουργό Παιδείας και Θρησκευμάτων**

**Θέμα: «Συνεχίζεται η απαξίωση της** **Ανώτατης Σχολής Παιδαγωγικής και Τεχνολογικής Εκπαίδευσης (ΑΣΠΑΙΤΕ) »**

Η Βουλευτής Παναγιού (Γιώτα) Πούλου καταθέτει ως Αναφορά, κατ’ άρθρο 125 ΚτΒ, για την Υπουργό Παιδείας και Θρησκευμάτων, την ανοιχτή επιστολή που απέστειλε στις 12/05/2021 το Διοικητικό Συμβούλιο της «Ένωσης Τεχνολόγων Εκπαιδευτικών» (ΕΤΕ), υπογεγραμμένη από τον Πρόεδρο, κ. Ν. Βασαγιώργη, και τον Γ. Γραμματέα, κ. Σ. Τριβέλλα. Η επιστολή αφορά στο συνεχιζόμενο πρόβλημα του θεσμικού καθεστώτος της «Ανώτατης Σχολής Παιδαγωγικής και Τεχνολογικής Εκπαίδευσης» (ΑΣΠΑΙΤΕ), η οποία αποτελεί το μοναδικό ΑΕΙ της χώρας που δεν έχει ενσωματωθεί στον πανεπιστημιακό τομέα της Ανώτατης Εκπαίδευσης. Συγκεκριμένα, στην επιστολή αναφέρεται ότι η κ. Υπουργός απαξιοί να συναντηθεί με τους εκπροσώπους της ΕΤΕ και να ξεκαθαρίσει τις προθέσεις της αναφορικά με το εν λόγω ζήτημα. Η συνεχιζόμενη εκκρεμότητα δημιουργεί σοβαρότατα προβλήματα, όχι μόνο στους σπουδαστές και τους αποφοίτους της Σχολής, αλλά και συνολικά στο σύστημα της Επαγγελματικής Εκπαίδευσης και Κατάρτισης (ΕΕΚ) στη χώρα μας, αφού η ΑΣΠΑΙΤΕ είναι η Σχολή από την οποία προέρχεται το εκπαιδευτικό προσωπικό που προορίζεται για την ΕΕΚ.

Τέλος, η ΕΤΕ εκφράζει εντονότατους φόβους για το ενδεχόμενο κλεισίματος της Σχολής, με το επιχείρημα του περιορισμένου αριθμού εισακτέων, ως συνέπεια της εφαρμογής του μέτρου της Ελάχιστης Βάσης Εισαγωγής.

**Αντίγραφο της επιστολής επισυνάπτεται στο παρόν.**

**Παρακαλούμε για την απάντηση και τις ενέργειές σας, καθώς και για τη σχετική ενημέρωσή μας.**

**Αθήνα, 14/05/2021**

**Η Καταθέτουσα Βουλευτής**

**Πούλου Γιώτα**